[Foto’s] Stappe kom oor rassistiese graffitiFoto: UWK Die UWK se bestuur het in ŉ verklaring gesê die graffiti is vermoedelik in die loop van Donderdagaand aangebring. “Geen poging om ons eenheid te bedreig, deur onenigheid onder ons studente en personeel aan te hits op grond van ras, sal geduld word.” Die bestuur het ŉ beroep op die universiteitsgemeenskap gedoen om die rassistiese uitlatings ten sterkste te veroordeel. “Ons ondersoek die saak en sodra die skuldiges geëien is, sal daar toepaslike stappe teen hulle gedoen word.” Werkers en studente het die afgelope twee weke by die universiteit betoog. Talle klasse is die afgelope week ontwrig en personeel en studente wat nie aan die betogings deelgeneem het nie, is geïntimideer. Die universiteit het intussen ŉ bykomende hofbevel bekom wat die betogende werkers en studente verhoed om die akademiese program te ontwrig. “Die hofbevel magtig die polisie om in te gryp en die universiteit by te staan. Die hofbevel is reeds op die betogers beteken en verduidelik.” Volgens UWK is ŉ vergadering met die betogende werkers en studente belê vir Donderdag, maar die betogings het desondanks voortgeduur. Die betogers het onder meer universiteitseiendom beskadig. “Veiligheidspersoneel en die polisie moes weens hierdie optrede deur die betogers ingryp en dit het tot skermutselings gelei.”